Kleinsakebemarking Tydens COVID-19 - Corona Krisissentrum
Tuis / COVID-19 / Kleinsakebemarking Tydens COVID-19
Kleinsakebemarking Tydens COVID-19
Die kleinsakesektor en eenmansake gaan tydens die inperking die hardste getref word aangesien hulle meestal van 'n maand-tot-maand kontantvloei afhanklik is. Gebruik jou grendeltyd om te werk aan jou toekomstige bemarkingstrategieë en om kontak met jou bestaande kliënte te behou. Fokus in hierdie tyd op die volgende aspekte om slaggereed te wees as die deure weer open:
Tyd: Gebruik jou tyd konstruktief om jou besigheid te red. Nou is die tyd om jou besigheidstrategie en doelwitte in die lig van moontlike veranderende scenario's te hersien, maar bly realisties. Jy mag dit oorweeg om byvoorbeeld vanuit 'n kleiner perseel te werk, of om 'n nuwe mark te bereik. Kry duidelikheid oor moontlike struikelblokke en maak nou 'n plan; 'n sit-en-wag-en-kyk benadering gaan jou min baat.
Behou kontak: Alhoewel onnodige uitgawes nou besnoei word, moet jy in kontak bly met jou kliënte en hulle verseker van jou voortdurende diens. Danksy modern tegnologie is daar geen verskoning om nie via telekommunikasie en die internet met jou kliënte in verbinding te tree nie. Motiveer mekaar tydens hierdie moeilike tyd, en versterk jou kliënte se vertroue in jou. Hierdie grendeltyd skep ook 'n ideale geleentheid om 'n langdurige besigheidsverhouding te bou. Behou kontak met jou verskaffers en vind uit of hulle sal kan aanhou om jou van voorraad te voorsien.
Deel gedagtes. Bemarking is 'n voortdurende proses, en nuwe fasette en idees is essensieel om nie te stagneer nie. Bly in kontak met vriende en besigheidskennisse wat ook in jou posisie is. Soms kan een klein wenk van hulle 'n groot verskil aan jou toekomstige besigheid maak. Nou is die tyd om gedagtes uit te ruil en veranderinge te implementeer waar nodig, want ons gaan 'n nuwe tydvak betree waar elke sent omgedraai moet word. Dissipline en volharding gaan die wagwoorde word aangesien baie eenmansake gaan handdoek ingooi. Jy wil nie een van hulle wees nie.
Lees. Spandeer tyd daaraan om te lees. Hou jouself op hoogte met die nuutste finansiële wêreldgebeure via koerante en internet, ook ten opsigte van plaaslike ekonomiese vooruitsigte. Alhoewel dit meestal nie 'n positiewe prentjie skep nie, kan jy rondom moontlike scenario's beplan. Fokus op positiewe tekens en implementeer dit in jou bemarkingstrategie. Covid-19 raak ons almal en die opbou van kennis tydens hierdie tyd gaan jou deurtrek sodra sake weer normaal is.
Lewe Spaarsamig. Nou is nie die tyd om jou bestaande kapitaal op onnodige verbruikersartikels en paniek-aankope te bestee nie. Beplan jou uitgawes vir drie tot ses maande en bestuur jou hulpbronne versigtig. Heroorweeg alles besteding, optimaliseer jou finansiële beleggings en indien jou finansies deur Covid-19 'n knou gekry het, doen aansoek vir staats- en bankhulppakette. Indien nodig en moontlik, onderhandel nuwe kontrakte met verskaffers en kliënte. Jy mag dit dalk oorweeg om jou werknemers af te dank, maar hou in gedagte dat die ruggraat van 'n sterk besigheid juis lê in die bydraes van werknemers met bepaalde vaardighede.
Wees gesond. Hou jou liggaam gesond deur reg te eet en oefening te doen en waak teen negatiwiteit en depressie. Bou ook gesonde verhoudinge met jou gesin en familielede want hulle gaan jou steunpilare word in onseker tye.
Daniel Goldberg Fin24
Mar 21 2020 https://www.fin24.com/Opinion/opinion-6-tools-to-help-small-businesses-survive-coronavirus-20200321-2